ฝ่ายค้าน เตรียมผู้อภิปราย 34 คน อภิปรายไม่ไว้วางใจ 6 รัฐมนตรี เน้นไปที่นายกรัฐมนตรี และรัฐมนตรีว่าการกระทรวงสาธารณสุข
นายสุทิน คลังแสง ประธานวิปฝ่ายค้าน กล่าวว่า การอภิปรายไม่ไว้วางรัฐมนตรีเป็นรายบุคคลทั้ง 4 วัน ระหว่างวันที่ 31 สิงหาคม - 4 กันยายนนี้ ฝ่ายค้านมีผู้อภิปรายทั้งสิ้น 34 คน แบ่งเป็นพรรคเพื่อไทย 19 คน พรรคก้าวไกล 6 คน พรรคเสรีรวมไทย 3 คน พรรคประชาชาติ 2 คน พรรคเพื่อชาติและพรรคพลังปวงชนไทยอย่างละ 1 คน รวมไปถึงนายมิ่งขวัญ แสงสุวรรณ และนายมงคลกิตติ์ สุขสินธารานนท์ โดยเวลาที่ฝ่ายค้านได้รับจัดสรร รวม 40 ชั่วโมง จะเน้นอภิปรายไปที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข จำนวน 33 ชั่วโมง ส่วนเวลาที่เหลือจะอภิปรายรัฐมนตรีคนอื่นๆ สำหรับการอภิปรายของฝ่ายค้าน จะเริ่มต้นที่นายสมพงษ์ อมรวิวัฒน์ ผู้นำฝ่ายค้านในสภาผู้แทนราษฎร ที่จะเป็นผู้อ่านแถลงญัตติ จากนั้นเลขาธิการพรรคเพื่อไทย จะผู้ขยายความญัตติ ต่อด้วยหัวหน้าพรรคฝ่ายค้านแต่ละพรรคและประธานวิปฝ่ายค้าน จะอภิปรายสรุป โดยผู้ที่จะถูกอภิปรายคนแรกคือ นายกรัฐมนตรีและนายอนุทิน ชาญวีระกูล ที่จะเน้นประเด็นการแก้ปัญหาโควิด-19 เศรษฐกิจและความผิดอื่นๆ จากนั้นจะอภิปรายนายศักดิ์สยาม ชิดชอบ รัฐมนตรีว่าการกระทรวงคมนาคม , นายสุชาติ ชมกลิ่น รัฐมนตรีว่าการกระทรวงแรงงาน , นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ , นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ซึ่งมั่นใจว่า การอภิปรายจะจบได้ในวันที่ 3 กันยายน ก่อนลงมติในวันที่ 4 กันยายนนี้ประธานวิปฝ่ายค้าน ยังกล่าวถึงการลงมติของพรรคร่วมฝ่ายค้านว่า แต่ละพรรคจะมีมติภายในที่คาดว่าจะเป็นไปในทิศทางเดียวกัน จึงไม่จำเป็นต้องไปพูดคุยให้เป็นมติของพรรคร่วมฝ่ายค้าน